На основу чланa 40. став 1. Закона о уређењу простора и грађењу („Службени гласник Републике Српске“, број 40/13, 106/15 и 3/16), члана 39. став 2. тачка 37. Закона о локалној самоуправи (,,Службени гласник Републике Српске“, број 97/16) и члана 39. став 2. тачка 43. Статута Града Бијељина (,,Службени гласник Града Бијељина“, број 9/17), Скупштина града Бијељина на својој \_\_\_\_сједници одржаној дана \_\_\_\_\_ 2018. године, донијела је

**О Д Л У К У**

**О ПРИСТУПАЊУ ИЗРАДИ**

**ПРОСТОРНОГ ПЛАНА ГРАДА БИЈЕЉИНА**

Члан 1.

Овом Одлуком приступа се изради Просторног плана Града Бијељине

Члан 2.

1. Граница обухвата Просторног плана на сјеверу иде десном обалом ријеке Саве и то низводно од запада ка истоку пратећи сјеверне границе катастарских општина: Вршани, Црњелово Горње, Црњелово Доње, Батковић, Остојићево, Бродац Горњи, Бродац Доњи, Велино Село и Балатун. Код ушћа ријеке Дрине у ријеку Саву, граница се ломи према југу и даље наставља лијевом обалом ријеке Дрине, пратећи од сјевера ка југу источне границе катастарских општина: Балатун, Међаши, Дворови, Попови, Амајлије, Јања 3, Батар - Јоховац и Главичице. Ту граница скреће у правцу запада и даље наставља пратећи од истока ка западу јужне границе катастарских општина: Главичице, Бјелошевац, Кацевац и Бањивца. Код к.о. Бањица, граница обухвата Просторног плана скреће у правцу сјевера и даље наставља у том правцу пратећи, од југа ка сјеверу, западне границе катастарских општина: Бањица, Кацевац, Ченгић, Модран, Сухо Поље, Загони, Горња Чађавица, Буковица Горња, те јужном границом к.о. Пиперци. Ту опет скреће у правцу сјевера и наставља даље пратећи западне границе катастарских општина: Пиперци, Буковица Доња, сјеверном границом к.о. Магнојевић Доњи до западне границе к.о. Вршани коју прати у правцу сјевера до ријеке Саве гдје се и завршава.
2. Просторни план Града Бијељине граничи са територијом Брчко дистрикта БиХ на сјеверозападу, подручјима Општина Лопаре и Угљевик на југоистоку и подручјем Града Зворника на југу, као и са територијом Републиком Србије на истоку (ријека Дрина) и територијом Републике Хрватске на сјеверу (ријека Сава).
3. Подручје Града Бијељина састоји се од 67 насељених мјеста, распоређених у оквиру 53 катастарске општине, односно 68 мјесних заједница.
4. Површина обухвата Просторног плана Града Бијељине износи око 734 км2.

Члан 3.

Период за који се утврђују плански параметри је до 2038.године.

Члан 4.

1. Смјернице за израду Просторног плана Града Бијељине: План је неопходно израдити у свему према одредбама Закона о уређењу простора и грађењу („Службени гласник Републике Српске“, број 40/13, 106/15 и 3/16), подзаконским актима донесеним на основу овог закона, те другим прописима релевантним за планирање и уређење простора (који се односе на: саобраћај, снабдјевање енергијом, снабдјевање водом, телекомуникације, заштиту од природних непогода, заштиту природе, заштиту воде, ваздуха, пољопривредног и шумског земљишта, природних вриједности, културних добара и сл.).
2. Носилац израде дужан је обезбиједити усаглашеност Просторног плана са одговарајућим планом вишег реда.

Члан 5.

Рок за израду Просторног плана Града Бијељина је 180 дана од дана потписивања уговора са носиоцем израде овог просторно-планског документа.

Члан 6.

Просторни план Града Бијељина мора садржати све елементе прописане чланом 31. Закона о уређењу простора и грађењу („Службени гласник Републике Српске“, број 40/13, 106/15 и 3/16), другим законима, као и елементе прописане чланом 98. и 99. Правилника о начину израде, садржају и формирању докумената просторног уређења („Службени гласник Републике Српске“, број 69/13).

Члан 7.

1. Скупштина града Бијељине, на приједлог носиоца припреме, утврђује нацрт Просторног плана града Бијељина, као и мјесто, вријеме и начин излагања нацрта на јaвни увид.
2. Нацрт Просторног плана Града Бијељина, биће стављен на јавни увид у трајању од 30 дана.
3. О мјесту, времену и начину излагања нацрта плана на јавни увид, јавност и власници непокретнопсти на подручју за које се доноси овај план, биће обавијештени путем огласа, који се објављује у најмање два средства јавног информисања, осам дана прије почетка јавног увида и 15 дана од почетка излагања нацрта плана на јавни увид. Оглас мора садржати све елементе прописане чланом 47. став 4. Закона о уређењу простора и грађењу.
4. Нацрт Просторног плана, излаже се на јавни увид у складу са одредбама члана 47. Закона о уређењу простора и грађењу.
5. Носилац израде обавезан је да размотри све примједбе, приједлоге и мишљења, који су достављени током јавног увида, и да о њима заузме став прије утврђивана приједлога плана, те да образложен став у писаној форми достави носиоцу припреме плана и лицима која су доставила приједлоге, примједбе и мишљења на нацрт.
6. Став носиоца израде плана о примједбама, приједлозима и мишљењима, разматра се на јавној расправи, на коју се позивају представници носиоца припреме плана, носиоца израде плана, представници органа и правних лица из члана 42. став 3. Закона о уређењу простора и грађењу и чланови савјета плана.
7. Јавна расправа из претходног става мора се организовати у року од 30 дана од дана затварања јавног увида. Јавној расправи могу присуствовати сва заинтересована лица
8. Носилац припреме објављује позив за јавну расправу, у најмање једном дневном листу доступном на територији цијеле Републике, три дана прије и на дан одржавања расправе.
9. Уколико се приједлог планског документа, на основу прихваћених примедаба и мишљења, пристиглих у току јавног увида, значајно разликује од нацрта документа, носилац припреме дужан је да организује поново јавни увид.
10. Поновни јавни увид спровешће се у складу са чланом 49. Закона о уређењу простора и грађењу.
11. Након одржане јавне расправе из члана 48. став 4. Закона о уређењу простора и грађењу, носилац припреме утврђује приједлог Просторног плана Града Бијељина, који се доставља Скупштини града Бијељина на усвајање.

Члан 8.

Финансијска средства потребна за израду Просторног плана Града Бијељине, обезбјеђују се из буџета Града Бијељина.

Члан 9.

Носилац израде Просторног плана Града Бијељине, биће правно лице које има одговарајућу лиценцу за израду ове врсте докумената просторног уређења. Избор носиоца израде врши се у складу са прописима о јавним набавкама.

Члан 10.

Носилац припреме Просторног плана Града Бијељине је Одјељење за просторно уређење Градске управе Бијељина.

Члан 11.

Ступањем на снагу ове Одлуке престаје да важи Одлука о приступању изради Просторног плана Града Бијељине („Службени гласник Града Бијељина“, број 12/16).

Члан 12.

Ова Одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

Број: \_\_\_\_\_\_\_\_\_\_

Бијељина П Р Е Д С Ј Е Д Н И К

Датум: \_\_\_\_\_\_\_\_\_\_ 2018. године СКУПШТИНЕ ГРАДА БИЈЕЉИНА

Славиша Марковић, с.р.

**ОБРАЗЛОЖЕЊЕ**

**ПРАВНИ ОСНОВ ЗА ДОНОШЕЊЕ ОДЛУКЕ**

Чланом 40. став 1., а у вези са чланом 38. став 2. Закона о уређењу простора и грађењу („Службени гласник Републике Српске“, број 40/13, 106/15 и 3/16) је прописано да Одлуку о приступању изради, односно измјени и допуни документа просторног уређења доноси скупштина јединице локалне самоуправе.

Чланом 39. став 2. тачка 37. Закона о локалној самоуправи (,,Службени гласник Републике Српске“, број 97/16) је прописано да је Скупштина локалне самоуправе надлежна да врши и друге послове утврђене законом и статутом.

Чланом 39. став 2. тачка 43. Статута Града Бијељина (,,Службени гласник Града Бијељина“, број 9/17) је прописано да у оквиру свог дјелокруга Скупштина града врши и друге послове утврђене законом и овим статутом.

**РАЗЛОЗИ ЗА ДОНОШЕЊЕ ОДЛУКЕ**

Просторни план општине Бијељина усвојен је 26.6.2003.године, („Службени гласник општине Бијељина“, број 5/03), на плански период до 2015. година. Од усвајања Плана није вршена генерална ревизија овог планског документа, осим што су вршене појединачне измјене и допуне које нису утицале на генерални концепт просторног развоја који је дефинисан Просторним планом. У периоду од усвајња Просторног плана до данас, донесени су бројни стратешки планови нижег реда (Урбанистички план града Бијељина, Урбанистички план Дворови, Урбанистички план Јања, Урбанистички план Слобомир), а на основу наведених донесени су бројни регулациони планови.

Имајући у виду потребе да се дефинишу нови стратешки циљеви развоја локалне заједнице, те обавезу усаглашавања свих стратешких докумената просторног уређења, које доноси локална самоуправа, са Просторним планом Републике Српске, неопходно је приступити изради новог Просторног плана Града Бијељина.

**ФИНАНСИЈСКА СРЕДСТВА**

Финансијска средства потребна за доношење ове одлуке обезбијеђена су буџетом Града Бијељина.

ОДЕЉЕЊЕ ЗА ПРОСТОРНО УРЕЂЕЊЕ

НАЧЕЛНИК

Миладин Ракић, дипл. инж. саобраћаја