**И Н Ф О Р М А Ц И Ј А**

**о стању здравствене заштите на подручју Града Бијељина у 2017. години**

|  |  |
| --- | --- |
|  | Програмом рада Скупштине Града за 2018. годину предвиђено је разматрање информације о стању здравствене заштите на подручју Града Бијељина у 2017. години.  Циљ информације је да се сагледа тренутно стање и проблеми у области здравственог осигурања и здравствене заштите на подручју Града Бијељина, те предложе мјере и активности за побољшање истог.  Информација је урађена на основу показатеља и извјештаја добијених од носилаца и организатора здравствене заштите и здравственог осигурања на подручју Града Бијељина. |

**У В О Д**

Носиоци и организатори највећег дијела здравствене дјелатности на подручју Града Бијељина су: Дом здравља, Општа болница „Свети Врачеви“, и Фонд здравственог осигурања Републике Српске – Канцеларија Бијељина.

Значајну улогу у обезбјеђивању здравствене заштите становништва, поред напријед наведених, имају приватне љекарске ординације, приватне апотеке, Интернационални дијализа центар, Центар за социјални рад, Градска организација Црвеног крста, те одређена одјељења Градске управе Града Бијељина. О наведеним активностима, Скупштина Града Бијељина је информисана кроз извјештаје о раду и посебне информације везане за здравствено осигурање и здравствену заштиту специфичних категорија становништва (здравствено неосигурана лица, борци и чланови породица погинулих бораца, инвалиди и др.).

Информација садржи дијелове извјештаја о раду носилаца здравствене заштите, као и податке које је обрађивач прикупио из других извора.

**1. Дом здравља**

Дом здравља Бијељина, чији је оснивач Град Бијељина је носилац и организатор највећег дијела примарне здравствене заштите на подручју града Бијељина, а која је организована по моделу породичне медицине. Поред подручја Града Бијељина, Дом здравља Бијељина у дјелокругу свог рада обезбјеђује примарну здравствену заштиту за подручје општине Пелагићево и општине Доњи Жабар. Рад Дома здравља Бијељина је организован кроз рад следећих служби/центара/амбуланти, као основних организационих јединица:

* Служба породичне медицине:
* Амбулантом за специјалистичке консултације из педијатрије;
* Амбулантом за специјалистичке консултације из гинекологије;
* Служба хитне медицинске помоћи;
* Служба превентивне, дјечије и опште стоматологије;
* Служба за радиолошку и ултразвучну дијагностику;
* Служба за лабораторијску дијагностику;
* Хигијенско-епидемиолошка служба;
* Центар за физикалну рехабилитацију у заједници;
* Центар за заштиту менталног здравља;

Дом здравља Бијељина пружа услуге примарног нивоа здравствене заштите за укупно 77.186 осигураних лица која су верификована од Фонда здравственог осигурања Републике Српске, а организовао је рад 55 тимова породичне медицине у 41 амбуланти породичне медицине на 25 различитих локација. Треба истаћи да поред наведеног броја из реда осигураних лица Дом здравља Бијељина пружа услуге и за велики број неосигураних лица са подручја које покрива. Такође, у Дому здравља Бијељина је организовано збрињавање ургентних стања током 24 сата непрекидно.

Обезбјеђење средстава за финансирање примарне здравствене заштите осигураних лица Дом здравља Бијељина врши уговарањем на годишњем нивоу са Фондом здравственог осигурања Републике Српске. Такође, средства за финансирање здравствених услуга које не финансира Фонд здравственог осигурања Републике Српске, а од интереса су за становништво Града Бијељина, обезбјеђују се у буџету Града Бијељина.

Квалитет пружања здравствених услуга мјерљив је према Правилнику о праћењу квалитета рада у здравственим установама (''Службени гласник Републике Српске'', број: 74/07), а који је донијело Министарство здравља и социјалне заштите Републике Српске.

Ова информација садржи дијелове Извјештаја о раду Дома здравља Бијељина за 2017. годину.

**Здравствено стање становништва и превенција најчешћих болести**

Примарни ниво здравствене заштите и породична медицина као њен основни облик организовања први су контакт појединца са здравствним системом. Таквим приступом и организацијом здравствене заштите добијају се и релевантни показатељи здравственог стања становништва.

Током 2017. године Дом здравља је континуирано спроводио промоцију здравља путем тимова породичне медицине, како кроз редован рад, тако и кроз медијско представљање здравствених проблема, организовањем округлих столова и едукативних предавања.

Дом здравља Бијељина је на основу података који су обезбјеђени од Службе породичне медицине утврдио да су најчешће дијагнозе у 2017. години биле следеће:

1. Хипертензија,
2. Хронична срчана инсуфицијенција,
3. Исхемијске болести срца и инфаркт,
4. Исхемијске болести мозга укључујући и мождани удар,
5. Шећерна болест,
6. Инфекције горњих респираторних путева,
7. Упални бронхитис,
8. Хронична опструктивна болест,
9. Гастритис и чир желуца,
10. Обољења коштано-мишићног система,
11. Остеопороза,
12. Холециститис,
13. Бенигна хипертрофија простате,
14. Астма,
15. Карциноми (дебело цријево, плућа, дојка),
16. Катаракта и глауком.

На подручју Града Бијељина током 2017. године најчешће дијагностиковани карциноми су: карцином грлића материце, карцином дојке, карцином дебелог цријева и карцином простате. У складу с тим Дом здравља Бијељина предузео је превентивне мјере тако што је организовао низ превентивних активности, и то:

* Мамографски прегледи жена гдје је урађено више од 1.200 прегледа на подручју Града Бијељина. Сам значај рада са покретним мамографом је велики јер се ради о раном откривању карцинома који је најчешћи код женске популације. Захваљујући превентивним мамограгфским прегледима уочено је смањење броја обољелих од карцинома дојке;

1. Гинеколошким прегледима по методу Папаниколау обухваћена је популација од 4.615 жена, што је знатно изнад планираних. Значај ових прегледа огледа се у томе што се правовременим тестирањем откривају малигна гинеколошка обољења.
2. Превентивни прегледи су спровођени и када је ријеч о раном откривању малигних обољења (карцинома дебелог цријева, карцинома простате) – укупно око 6.000 прегледа;

У склопу Програма превентивне здравствене заштите и развојних националних пројеката, континуирано се спроводи:

- Превенција масовних незаразних обољења у оквиру породичне мецине;

- Превенција и рано откривање обољелих од ендемске нефропатије, гдје су укључени специјализанти породичне медицине);

- Превенција у оквиру здравствене заштите предшколске и школске дјеце;

- Превенција у оквиру здравствене заштите жена;

- Превенција у стоматологији;

- Превенција менталних обољења младих и одраслих у оквиру Центра за заштиту менталног здравља;

- Превенција заразних болести у оквиру Хигијенско-епидемиолошке службе.

**Превенција масовних незаразних обољења** је активност коју спроводе тимови породичне медицине, а реализује се редовним радом као и током једнодневних акција више пута годишње, при чему се организују пунктови на подручју Града Бијељина, а који су доступни цјелокупном становништву. Услуге које су се пружале у оквиру извршених превентивних прегледа и раног откривања масовних незаразних болести а које су углавном организоване у оквиру обиљежавања „Свјетског дана здравља“, „Дана срца“, „Дијабетолошких дана“, „Европског дана борбе против меланома“, „Дани сестринства“, „Дани породичне медицине“ су:

- мјерење крвног притиска,

- одређивање нивоа шећера у крви,

- одређивање нивоа холестерола у крви,

- откривање и редукција гојазности,

- савјети о превенцији фактора ризика,

- одвикавање од пушења.

У току децембра мјесеца 2017. године одржано је шест промоција код особа обољелих од шећерних болести, при чему су присутни едуковани о спречавању акутних и хроничних компликација. Током промотивних активности рада у групама обухваћено је 350 дијабетичара.

**Превенција у оквиру здравствене заштите школске и предшколске дјеце** спроводи се током редовних систематских прегледа у школама, вртићима и другим установама, као и у савјетовалишту Дома здравља Бијељина. Такође, превентивни прегледи, у оквиру здравствене заштите дјеце континуирано се врше приликом уписа дјеце у школе (око 1.100 прегледа годишње). Превентивним прегледима обухваћено је укупно око 7.800 дјеце у 2017. години. Приликом прегледа утврђује се раст и развој дјетета, обољења мишићног и коштаног система, обољења срца, поремећај метаболизма и сл. У току 2017. године прегледано је 23.431 дијете и урађено је 1.153 интервенције (обрада пупка, и.м. давање ињекција, ЕКГ, инхалације и антропометријска мјерења).

У оквиру **Амбуланте за специјалистичке консултације из гинекологије** ради кабинет за ултразвучну дијагностику за дијагностиковање гинеколошких обољења и дојке. Током 2017. године радили су се колпоскопски и цитодијагностички прегледи који имају за циљ рано откривање карцинома у гинекологији. У оквиру пројекта „Брига о младима“ у току 2017. године одржавана су предавања од стране доктора, специјалисте гинекологије и акушерства у основним школама на подручју Града Бијељина.

**Превенција у оквиру стоматолошке здравствене заштите** подразумјева:

- редовне систематске прегледе дјеце предшколског и школског узраста и трудница,

- демонстрацију оралне хигијене,

- предавања о значају и начину одржавања оралне хигијене,

- флуорпрофилаксу,

- санацију каријеса на млијечним зубима,

- заливање фисура сталних зуба,

- превентивно пломбирање,

- отклањање ортодонских неправилности,  
- специфичне мјере за очување здравља меких ткива уста као што су уклањање меких наслага и зубног каменца.

Напомињемо да су: каријес, пародонтопатија, крезубост и безубост широко распрострањени и представљају велики медицински и социолошки проблем. Стоматолошким превентивним прегледима континуирано је обухваћена цјелокупна популација на територији општине Бијељина.. Најчешћа обољења зуба су: каријес, пулпитис, гангрене, парадонтопатија, гингивитис, стоматитис, хроничне периапикалне промјене, радикс реликти, импакције и анодонција - тотална или парцијална.

**Центар за заштиту менталног здравља,** као једна од организационих јединица Дома здравља Бијељина, у оквиру Пројекта превенције, лијечења, евалуације и мониторинга стања менталног здравља на подручју Града Бијељина и општина Пелагићево и Доњи Жабар спроводи мјере за превенцију менталних обољења младих и одраслих (превенција обољења изазваних стресом, превенција настанка хроничних менталних обољења). Током 2017. године континуирано је рађена едукација кроз предавања која су организована у основним и средњим школама на подручју града Бијељина, а која су прилагођена добним узрастима. Потписан је протокол о међусобној сарадњи институција и невладиних организација у пружању подршке преживјелим и преживјелим свједоцима у случајевима ратних злочина, сексуалног насиља и других кривичних дјела родно заснованог насиља на подручју регије коју покрива Окружни суд и Тужилаштво у Бијељини. Потписан је и протокол у склопу иницијативе “Брига о дјеци-заједничка одговорност и обавеза“ у организацији Републичког завода Републике Српске и ресорног министарства управе и локалне самоуправе како би кроз мултисекторски приступ обезбиједили сигурно и подстицајно окружење и раст и развој дјеце. Током 2017. године Центар за заштиту менталног здравља укључен је у програм за бригу о корисницима, и појачана је сарадња са другим институцијама и локалним заједницама.

**Превенција заразних болести** током 2017. године у оквиру Хигијенско-епидемиолошке службе подразумјевала је хигијенско-епидемиолошки надзор над појавом и контролом заразних обољења која подлијежу обавезном пријављивању у Републици Српској. Епидемиолошка ситуација на подручју Града Бијељине била је стабилна – уобичајена у погледу јављања заразних болести, као и броја пријављених случајева. С обзиром на актуелну епидемију малих богиња у Републици Србији пооштрен је епидемиолошки надзор над овим обољењем – код нас није било потврђених случајева овог обољења. Након ревизије евиденција о имунизацијама спроведена је широка кампања имунизације дјеце која нису редовно вакцинисана, додатно је вакцинисано око 2000 дјеце. Током цијеле године снабдијевање вакцинама из Института за Јавно здравство Бања Лука било је углавном редовно. Вршен је санитарно-технички надзор у предшколским и школским објектима гдје је утврђена задовољавајућа хигијенска ситуација која се треба додатно унаприједити. Извршена је прољетна и јесења дезинфекција предшколских и школских објеката и контрола воде за пиће у објектима који нису прикључени на градски водовод. Такође, у Служби је организовано праћење и превенција заразних болести вакцинацијом становништва против грипа и хепатитиса. У Служби функционише Вакцинални центар у ком се врши вакцинације дјеце узраста од 0 – 19 године. Током 2017. године вакцинисано је укупно 9.179 дјеце.

**Простор и опрема**

У оквиру Пословног плана Дома здравља Бијељина, Управни одбор је на почетку 2017. године усвојио План инвестиција и План набавке којима су дефинисане инвестиционе активности, као и неопходна опрема која се планира набавити у 2017. години.

За инвестициону активност око изградње објекта у кругу Дома Здравља Бијељина за смјештај Службе радиолошке и ултразвучне дијагностике, гдје је инвеститор био Дом здравља Бијељина, а финансирање је вршено из сопствених средстава, у току 2017. године ријешено је питање гријања уградњом топлотних пумпи (којим ће се загријавати просторије централне стерилизације и вешераја). Почетком 2018. године добијена је употребна дозвола за рад и у току је постављање и инсталирање набављене опреме и медицинских апарата. У току 2018. године планира се усељење у нови објекат намјењен за смјештај Службе радиолошке и ултразвучне дијагностике.

Након извршене реконструкције објекта старе микробиологије у којем ће бити смјештена централна стерилизација, вешерај и просторије за складиштење хемикалија у току 2017. године започет је поступак издавања употребне дозволе, а иста је добијена 2018. године. Пресељење вешераја из Јање је извршено, док ће се функционисање централне стерилизације обезбједити након набавке потребне опреме за несметан рад и функционисање централне стерилизације.

Дакле, након усељења у објекат намјењен за ултразвучну и радиолошку дијагностику, као и у објекат намјењен за централну стерилизацију и вешерај заокружиће се инвестициона цјелина изградње објеката потребних Дому здравља Бијељина у сједишту за несметано обављање медицинске дјелатности и у потпуности ће у имовинско-правном смислу Дом здравља бити одвојен од просторија које су у власништву ЈЗУ Опште болнице „Свети врачеви“ Бијељина.

Амбуланта породичне медицине у Новом насељу Јања која је у ранијем периоду изграђена средствима Дома здравља Бијељина, а за коју још увијек није обезбјеђена употребна дозвола, па самим тим иста се и не користи. Треба рећи да је Дом здравља Бијељина обезбједио сву потребну опрему за почетак рада амбуланте. Очекује се да Градска управа ријеши питање добијања употребне дозволе, те да након прикључења воде и струје Дом здравља Бијељина у току 2018. године организује рад амбуланте.

Из средстава Дома здравља Бијељина у 2017. години извршена је конструкција крова на објекту Дома здравља у Јањи. Такође, извршена је набавка и инсталирање котлова са радијаторима у 2 амбуланте породичне медицине (Ковиљуше и Ченгић). Извршена је замјена 1 (једне) топлотне пумпе у објекту у којем је смјештен ЦБР, ЏЕС, ЦМЗ И Амбуланта за специјалистичке консултације из педијатрије, као и замјена 1 (једног) компресора за топлотну пумпу на Поликлиници II.

Из средстава Дома здравља Бијељина у 2017. години вршено је инвестиционо и текуће одржавање свих објеката, гдје је то било потребно, а на основу уговора о текућем и инвестиционом одржавању. Одржавање цјелокупног простора који користи Дом здравља Бијељина вршило се континуирано.

Како би била омогућена боља и савременија дијагностика, а у циљу пружања што квалитетније услуге, улагано је у набавку нове медицинске опреме, и то:

* за потребе Службе радиолошке и ултразвучне дијагностике (за нову зграду) набављена су 2 уређаја (1 мамограф и 1 дигитални РТГ апарат) и нови намјештај;
* за потребе Службе превентивне, дјечије и опште стоматологије набављени су микромотори и хирушки насадници;
* за потребе Центра за физикалну рехабилитацију у заједници набављена су 3 апарата (1 апарат за ласерску терапију и 2 апарата за електротерапију);
* за потребе осталих служби такође су вршене набавке опреме.

Поред набавке медицинске опреме за нормалан рад и функционисање свих служби вршена је потребна набавка рачунара, монитора, штампача и канцеларијског намјештаја.

Набавком апликативних софтвера електронске упутнице у 2017. години за потребе Службе породичне медицине и Службе радиолошке и ултразвучне дијагностике извршена је припрема за интеграцију са апликативним софтвером за породичну медицину, чиме и све остале медицинске службе имају приступ потребним подацима, тако да се може констатовати да ће доћи до олакшаног рада и повећаног задовољства пацијената у 2018. години, јер се на тај начин омогућава бржи и ефикаснији рад, односно трансфер података о пацијенту.

Такође, набавком апликативног софтвера материјално књиговодство омогућено је вођење евиденције на једном мјесту и олакшан рад и праћење потрошње по свим организационим јединицама.

Возни парк Дома здравља Бијељина у 2017. години редовно је одржаван кроз превентивне и ванредне сервисе. У току 2017. године путем лицитације продата су 2 хаварисана возила (санитет и шкода фабиа) и 1 половно путничко возило, а набављено је 1 путничко возило за потребе дужих путовања. Возни парк Дома здравља Бијељина редовно је превентивно и корективно одржаван и исти је у пуној функцији.

**Људски ресурси**

У Дому здравља Бијељина запослено је укупно 105 доктора од чега је 55 доктора медицине - специјалиста, 33 доктора медицине, 8 доктора стоматологије - специјалиста и 9 доктора стоматологије, уз остале медицинске и немедицинске раднике. Наиме, у Дому здравља Бијељина на дан 31.12.2017. године запослено је укупно 395 радника од чега је 30 радника на одређено вријеме. У табели која слиједи приказан је број и структура запослених радника по стручној спреми са стањем на дан 31.12.2017. године.

***Број и структура запослених радника по стручној спреми***

|  |  |  |  |
| --- | --- | --- | --- |
| **Р/Б** | **СТРУЧНА СПРЕМА** | **На дан 31.12.2016.** | **%** |
| 1. | ВСС | 123 | 31,14% |
| 2. | ВШС | 25 | 6,33% |
| 3. | ССС | 188 | 47,59% |
| 4. | ВКВ | 9 | 2,28% |
| 5. | КВ | 10 | 2,53% |
| 6. | НК | 40 | 10,13% |
|  | **У К У П Н О** | **395** | **100%** |

Потребно је нагласити да Дом здравља Бијељина има врло повољну структуру запослених ако се узме у обзир однос броја медицинског и немедицинског особља. Наиме, од укупног броја запослених 19,75% је немедицинско особље, а 80,25% су здравствени радници и здравствени сарадници.

Реформа примарног нивоа здравствене заштите је настављена и у 2017. години, тако да је са стањем на дан 31.12.2017. године у Дому здравља Бијељина укупно доедуковано 30 љекара и 102 медицинскe сестре.

Такође, Дом здравља Бијељина посматрано на дан 31.12.2016. године има закључене уговоре о обављању специјализантског стажа за 13 доктора, а након добијеног одобрења Министарства здравља и социјалне заштите. У току 2017. године специјализирало је укупно 2 доктора (1 специјализације из педијатрије и 1 специјализација из ургетне медицине).

Напомињено да је у свим секторским амбулантама на подручју које покрива Дом здравља Бијељина током 2017. године свакодневно радио доктор што је омогућило доступнију и квалитетнију здравствену заштиту становништва у удаљеним мјесним заједницама.

**Приједлози**

* Наставити акцију превентивних мамограгфских прегледа по свим мјесним заједницама Града Бијељина и општина Пелагићево и Доњи Жабар, као и у другим општинама у циљу превенције карцинома дојке;
* Наставити континуирани процес раног откривања карцинома дебелог цријева. Процес обухвата цјелокупно становништво града Бијељина;
* Наставити са спровођењем Папаниколау тестова у циљу превенције карцинома грлића материце код жена;
* Наставити едукацију свих запослених у Дому здравља Бијељина у циљу подизања квалитета и безбједности у пружању здравствених услуга;
* Наставити започету промоцију здравља путем медија, јавних трибина и савјетовања у мањим групама;
* Наставити превенцију незаразних болести и едукацију запослених са циљем побољшања квалитета услуга и
* Наставити започету промоцију здравља код људих обољелих од дијабетеса (рад у групама).

**2. Општа болница „Свети Врачеви“ Бијељина**

Општа болница „Свети Врачеви“ Бијељина је здравствена установа која пружа секундарне, а једним дијелом и терцијарне, услуге здравствене заштите становницима Града Бијељина, те општина Угљевик, Лопаре, Пелагићево и Доњи Жабари, као и другим корисницима здравствене заштите који су заинтересовани да те услуге остваре у овој установи ( по праву слободног избора болнице).

Број осигураника за које болница пружа здравствену заштиту износи преко 150.000 осигураника.

Здравствена дјелатност се обавља као болничко лијечење, и то на 8 одјељења: Одјељење за интернистичке гране, Одјељење за хируршке гране, Одјељење за гинекологију и акушерство, Одјељење за офталмологију, Одјељење за плућне болести, Одјељење за педијатрију, Одјељење за ОРЛ и Одјељење за неурологију.

У Болници се пружају одређене услуге терцијарног нивоа здравствене заштите, као што су: максилофацијална хирургија, кардиологија, нефрологија, дјечија хирургија, гастроентерологија, неурохирургија, васкуларна хирургија, ендокринологија и онкологија са дневном болницом за хемиотерапију.

Болница је кадровски оспособљена за пружање квалитетне здравствене заштите како услуга секундарног нивоа, тако и наведених услуга терцијарног нивоа.

**На Одјељењу за интернистичке** **гране** најчешће дијагнозе током 2017. године су: срчани удар и поремећај срчаног ритма, срчана декомпезација, XТА код млађе популације, новооткривени Diabetes mellitus, малигна обољења дигестивност тракта, незаразне упале дебелог цријева, бубрежмна слабост, анемисјки синдром.

Број амбулантних прегледаних спољних пацијената:

* пријемна амбуланта - 6403;
* интернистичка амбуланта - 6244;
* кардиолошка амбуланта – 6028;
* гастроентеролошка амбуланта – 1930;
* нефролошка амбуланта – 560;
* инфектолошка амбуланта – 813;
* дерматовенеролошка амбуланта – 10 526;
* ендокринолошка амбуланта – 6956;
* реуматолошка амбуланта – 1278.

Затим дијагностика:

* гастроентеролошка дијагностика – 837;
* ултразвук абдомена – 1581;
* ултразвук крвних судова врата – 563.

Укупан број прегледа у свим специјалистичким и субспецијалистичким амбулантама је 37 664.

**На Одјељењу за хируршке гране** најчешће дијагнозе током 2017. године су: киле предњег трбушног зида, обољења билијарних путева, тумори дебелог цријева, повреде локомоторног система.

Што се тиче новина настављено је усавршавање раније уведених оперативних техника и дијагностичких процедура. Значајно је унапређена лапароскопска хирургија жучне кесе. По први пут је учињена лапароскопска операција тумора дебелог цријева. Започето је и са оперативним лијечењем хернија хијатуса једњака. Операција тоталне гастректомије изводи се рутински и сопственим снагама. Уведена је нова оперативна метода примарне имплатације ендопротезе кољена. Формирана је банка костију. Унапређена је оперативна техника трансуретралне рексекције лезија бешике и трансуретрална ресекција простате, те је настављено са усавршавањем оперативних техника радикалне простатектомије и радикалне цистектомије.

У ургентном блоку прегледано је 10143 пацијената. У болницу је примљено 3282 пацијената. У операционом блоку учињено је 4696 оперативних захвата. У хирушкој амбуланти прегледано је 11748 пацијената, у ортопедској 8714 пацијената, у уролошкој 10594 пацијента, у амбуланти дјечје хирургије 3264 пацијената, а у амбуланти физикалне медицине 87 пацијената, у неурохирушкој амбуланти 966 пацијената, у амбуланти васкуларне хирургије 774 пацијента, пластичне и реконструктивне хирургије 464 пацијента, у онколошкој 2470.

**На Одјељењу за гинекологију и акушерство –** најчешће дијагнозе током 2017. године су: миоми материце, карциноми ендометријума, цисте на јајницима и карциноми јајника, преканцерозне промјене грлића материце и карциноми (чији је укупан број у порасту, нарочито иноперабилних облика).

Број лежећих пацијената је 2157, а број амбулантних прегледа спољних пацијената је 708.

Број оперативних захвата је 180, од чега је 156 класично урађених операција, док су 24 урађене лапароскопски. Везано за структуру самих оперативних захвата, на грлићу се раде конизације, на утерусу миомектомије, затим су ту и класичне хистеректомије са или без конзервације андекса. Цистектомије, салпрингектомије и андекстомије се раде класично и лапароскопски. Поремећаји статике гениталниг органа збрињавају се вагинално (предња и задња пластика, те вагиналне хистеректомије са конзервацијом аднекса).

Укупан број порођаја током предходне године био је 999, од чега 731 природним путем и 268 оперативно завршених.

**На Одјељењу за офталмологију** најчешће дијагнозе током 2017. године су катаракта, глауком и инфекције ока (у амбуланти), а катаракта и птеригијум (на одјељењу).

Новине у лијечењу се односе на операцију енуклеација булбуса, која је у 2017. години први пут урађена.

Број лежећих пацијената је 312, а број амбулантних прегледа спољних пацијената 13 681. Оперисане су 262 катаракте, 33 птеригија, једна енуклеација и једна антиглаукоматозна операција те 17 халатзиона (амбулантно).

**На Одјељењу за плућне болести** најчешће дијагнозетоком 2017. године су: акутне пнеумопатије, тромбоемболије плућа, плеурални изливи, пнеумоније, XОВР, бронхијална астма, респираторна инсуфицијенција, карцином плућа, туберкулоза плућа.

Прегледано је 4823 пацијената, а хоспитализовано 563.

**На Одјељењу за педијатрију** најчешће дијагнозе током 2017. године су: инфекције респираторних и уринарних путева.

Што се тиче новина у лијечењу и дијагностици добили смо дјечијег кардиолога и педијатра. Почела је са радиолошка амбуланта и ради се ултразвук срца. Почела је са развојем неонаталошка интензивна. Три доктора су завршила курс неонаталне реанимације по најсавременијим препорукама. Смањен је број траспорта на страну.

Број хоспитализоване дјеце био је 2784.

Број прегледане дјеце у одјељенској амбуланти био је 3443, а број урађених услуга 5280. Број услуга у специјалистичкој и субспецијалистичкој амбуланти 4209. Број урађених скрининга је 1000 на ФКН (фенилкетонурију) и ХТ (хипотиреозу) и 928 скрининга слуха. На дјечијој хирургији хоспитализовано је 251 дијете, урађен 131 оперативни захват, углавном са упалом слијепог цријева и киле.

**На Одјељењу за оториноларингологију (ОРЛ)** најчешће дијагнозе током 2017. године су: тумори главе и врата, инфекције горњих респираторних путева.

Новине у лијечењу и дијагностици: учињена је прва самостална операција малигног тумора гласнице ларингофисуром и хордектомијом.

Укупан број прегледаних пацијената у ОРЛ амбуланти је 13879. Укупан број прегледаних пацијената у максилофацијаној амбуланти је 2761, амбулантних операција у локалној анестезији је 345, а амбулантних интервенција 909.

**На Одјељењу за неурологију** најчешће дијагнозе током 2017. године су исхемијски мождани удари.

Новине у лијечењу и дијагностици: завршена је едукација за колор – доплер крвних судова врата и главе. У току је едукација за ЕЕГ и ЕП.

Број лежећих пацијената је био 873.

Број амбулантних прегледа: код психијатра 2659 пацијената, а код неуролога 8354.

**3. Финансирање здравствене заштите из Фонда здравственог осигурања РС у**

**2016.години**

У канцеларији Бијељина која покрива пет општина (Бијељина, Лопаре, Угљевик, Пелагићево и Доњи Жабар) било је осигурано у **2017**. години **113.252** становника.

Структура по врстама осигурања је следећа:

-за **2017**. годину.

|  |  |  |  |
| --- | --- | --- | --- |
| Ред. бр. | Категорија осигурања | Број осигураних лица | |
| Канцеларија | Град Бијељина |
| 1. | Запослени радници | 45.783 | 35.329 |
| 2. | Пензионери | 23.792 | 19.159 |
| 3. | Земљорадници | 7.842 | 5.934 |
| 4. | Незапослени | 31.199 | 25.010 |
| 5. | РВУ и пор. погинулих бораца | 563 | 274 |
| 6. | Остало | 4.073 | 2.805 |
|  | **Укупно** | **113.252** | **87.511** |

Структура осигураних лица показује да пензионери и незапослена лица у укупном броју осигураника учествују са 49%, а запослени са 40%. Структура осигураника је крајње неповољна посматрајући са аспекта уплате доприноса и трошкова по осигуранику.

**Остварени приходи и трошкови**

Финансирање здравствене заштите у 2017. години вршено је из средстава Фонда, а основни извор средстава су доприноси за осигуранике пет општина и градова (Бијељина, Лопаре, Угљевик, Пелагићево и Доњи Жабар).

Прикупљена средства на подручју Кнацеларије су остварена у износу од 60.056,001,91 КМ за 2017. годину.

У структуру прихода највећу ставку чине доприноси.

У **2017**. години

|  |  |  |  |  |  |  |
| --- | --- | --- | --- | --- | --- | --- |
| Р. бр | Општина/Град | Врста прихода | | | | |
|  | Запослени | Влада –  буџет | Пољ-  привреда | Остали | Укупно |
| 1. | Бијељина | 37.124.837,45 | 7.690.842,11 | 901.670,82 | 19.468,69 | 45.736.819,07 |
| 2. | Остале општине | 11.838.085,22 | 2.202.604,22 | 261.382,48 | 17.110,92 | 14.319.182,84 |
|  | **Укупно** | **48.962.922,67** | **9.893.446,33** | **1.163.053,30** | **36.579,61** | **60.056.001,91** |

Финансирање здравствене заштите ФЗО РС врши по принципу солидарности. Осигураници Канцеларије Бијељина су у 2017. години користили здравствену заштиту на примарном, секундарном и терцијарном нивоу, рехабилитацију, лијечење ван Републике Српске. Остварили су право на медицинска средства, лијекове на рецепт и рефундације боловања.

**4. Центар за социјални рад**

Здравстено осигурање у складу са Законом о социјалној заштити ( Сл. Гласник Републике Српске бр. 37/12 и 90/16), путем Центра за социјални рад остварују корисници новчане помоћи, корисници додатка за помоћ и његу другог лица и лица смјештена у установе социјалне заштите и у хранитељске породице, под условом да здравствено осигурање не могу остварити по неком другом основу.

У складу са овим Законом, Република је дужна да, за кориснике права на новчану помоћ и права на додатак за помоћ и његу другог лица, обезбједи средства за здравствено осигурање у висини од 50% од потребног износа, док за остале кориснике трошкове здравственог осигурања у цјелости сноси Центар за социјални рад.

У току 2017. године, здравствено осигурање преко Центра користило је 252 лица. На почетку године било је 263 корисника. За ову сврху утрошено је 194.834,09 КМ.

|  |  |  |  |
| --- | --- | --- | --- |
| **Година** | **2015** | **2016** | **2017** |
| **Утрошена**  **средства** | **205.161,86 КМ** | **205.143,58 КМ** | **194.834,09 КМ** |
| **Број корисника** | **269** | **266** | **263** |

Здравствено осигурање, путем Центра, поред носиоца основног права остварују и чланови породичног домаћинства (којима је то једини основ осигурања), што, у складу са важећим законским рјешењима, захтјева уплату новчаних средстава за све кориснике здравственог осигурања. У току 2016. године, уплата на име здравственог осигурања износила је у просјеку 64,51 КМ мјесечно по једном кориснику, док је у току 2017. године, уплата на име здравственог осигурања износила у просјеку 63,88 КМ мјесечно по једном кориснику.

Лица која користе здравствено осигурање преко Центра за социјални рад, углавном су стара и немоћна лица, која имају сталних здравствених проблема и којима је новчана помоћ једини извор прихода. У сврху лијечења и куповине лијекова обраћају нам се захтјевима за признавање права и на једнократну новчану помоћ.

Уназад неколико година, један број грађана (старији од 65 година) нису имали начин да остваре право на здравствену заштиту, те су нам се обраћали захтјевима ради остваривања права из Закона о социјалној заштити, а ради остваривања права на здравствену заштиту.

Уставни суд Републике Српске на сједници одржаној 28. фебруара 2018. године донио је Одлуку („Службени гласник Републике Српске“ број: 22/18), којом се проглашава неуставним одредба Правилника ФЗО, а у вези са остваривањем здравствене заштите лицима старијим од 65 година. У складу са Одлуком Уставног суда Републике Српске очекује се мање потешкоћа у остваривању права на здравствену заштиту за лица старија преко 65 година, а самим тим се очекује и аутентичност и стварна потреба за остваривањем права из Закона о социјалној заштити.

**5. Градска организација Црвеног крста**

У 2017. години проведене су следеће здравствене активности:

а) Прва помоћ је програм који се проводи током цијеле године. Посебна пажња посвећује се обуци подмлатка и омладине за пружање прве помоћи. За пружање прве помоћи унесрећеним оспособљен је значајан број ученика основних и средњих школа који су на општинском, регионалном и републичком такмичењу постигли добре резултате. Укупно у разним такмичењима узело је учешће око 75 такмичара. Овим начином сваке године увећамо број активних чланова који су увијек спремни да се укључе у промотивне активности Црвеног крста, као и за непосредно пружање прве помоћи уколико то затреба.

Градска организација Црвеног крста у оквиру своје дјелатности задужена је за организацију курса и полагања прве помоћи за будуће возаче. У 2017 години курс је похађало 1.892 кандидата и од ове активности остварена су значајна финансијска средства која се намјенски троше за личне дохотке радника и редовне програмске активности.

б) Репродуктивно здравље, једна од наших примарних активности, и ове године је било у првом плану, а његови главни носиоци су били млади едукатори који имају солидно знање стечено на семинарима из ове области. Они су, током године, у свим школама одржали предавања и презентације на теме борбе против сиде и полно преносивих болести, ТБЦ, алкохолизма, пушења итд.

в) Добровољно давалаштво крви има значајно мјесто у активностима Црвеног крста. Имамо одличну сарадњу са Службом трансфузије крви Бијељина. Заједнички проводимо редовне и ванредне активности чији је задатак да повећамо број добровољних давалаца крви. Обзиром на скромна средства која можемо да издвојимо за ове намјене заједнички са Црвеним крстом Републике Српске организовали смо акцију даривања крви у МЗ Јања 11. маја и МЗ Суво поље 23. септембра. Укупан носилац активности даривања крви на регији је Служба за трансфузију. Наша сазнања су да са подручја Града Бијељина има укупно 7.500 регистрованих добровољних давалаца крви, од којих је прикупљено 4.000 доза крви, а Градска организација Црвеног крста Бијељина у 2017. години издала је 1.500 нових књижица за регистрацију давалаца крви.

У 2017. години је организовало традицијонално дружење ДДК на Јахорини уз учешће 40 давалаца крви са наших подручја.

**6. Остало**

Поред напријед наведених установа и институција које се баве здравственом заштитом и здравственим осигурањем становништва исту обезбјеђује и Одјељење за борачко-инвалидску заштиту из чијег се извјештаја могао видјети обим права и услуга које оставарује поменута популација. Такође, извјештај који третира проблематику здравствено неосигураних лица Скупштина разматра као посебан материјал.

Приватну љекарску праксу обавља око 50

, приватних оридинација које су уврштене у план мрежа здравствених установа из различитих области ( општа медицина, интерна, хирургија и ортопедија педијатрија стоматологија, хитна медицинска помоћ, дијагностика и друго). Неке од ових приватних здрваствених оридинација су, преко Фонда здравственог осигурања, укључене у систем породичне и консултативно-специјалистичке здравствене заштите. Услуге приватних љекарских ординација, изван овог система, плаћају се у цјелости што значајно утиче на, ионако, низак стандард становништва на овом простору.

**КОНСТАТАЦИЈЕ И ПРИЈЕДЛОЗИ:**

На основу напријед изнесених чињеница (извјештаја) могу се извести следеће констатације и приједлози:

1. Концепт примарне здравствене заштите по моделу породичне медицине се показао добрим. Улагања у простор, опрему и кадрове довела су до заокружености мреже амбуланти породичне медицине чиме је примарна здравствена заштита постала доступна сваком кориснику, најближе мјесту становања;
2. Активности на превенцији и раном откривању незаразних болести (карциноми, срчана обољења, шећерна болести, и др.) добро су прихваћени од становништва, а дале су и резултате у правовременом откривању болести па их треба наставити. У том правцу неопходно је набављати и опрему која ће олакшати и поједноставити ове активности, нарочито на терену, ради боље доступности корисницима у сеоским срединама. Посебну пажњу треба посветити праћењу болести код којих је број обољелих у порасту;
3. Наставити са едукацијом запослених, као и едукацијом становништва промовисањем здравља путем медија, али и трибина, савјетовања са одређеним групама пацијената, и на друге начине;
4. Снабдјевање становништва лијековима је добро. Отварање нових апотека и апотекарских станица по селима, доприноси једноставнијем и бољем снабдијевању сеоског становништва лијековима;
5. Обезбјеђивање адекватних средстава за финансирање здравства путем Фонда здравственог осигурања захтијева енергичне системске мјере са нивоа Републике;
6. Обезбјеђена је здравствена заштита за кориснике социјалне заштите и неосигурана лица из средстава буџета Града.

Бијељина, мај 2018. године

**ОБРАЂИВАЧ**

**Градска управа Града Бијељина**

Одјељење за друштвене дјелатности